مشرقی ایشیا میں ہیومن میٹا نیومو وائرس کی وبا (2024ء تا حال)

ہیومن میٹا نیومو وائرس کی وبا 2024ء میں انسانوں میں میٹا نیومو وائرس کے کیسوں میں تیزی سے اضافہ جاری ہے۔ چین کے مرکز برائے ضبط و انسداد امراض کی جانب سے جاری کردہ اعداد و شمار کے مطابق 16 سے 22 دسمبر 2024 کے ہفتے میں ہیومن میٹا نیومو وائرس (Human Metapneumovirus) کی وجہ سے سانس کی بیماریوں کے کیسوں میں نمایاں اضافہ ہوا ہے۔

 پھیلاؤ 
تصغیر|یہ تصویر ہیومن میٹا نیومو وائرس (hMPV) کی ماڈل ساخت اور اس کے جینوم کے ذریعہ اِنکوڈ کردہ پروٹینوں کو ظاہر کرتی ہے۔

رپورٹ کے مطابق یہ وائرس سانس کی بیماریوں کے 6.2 فیصد مثبت ٹیسٹ اور 5.4 فیصد ہسپتال میں داخل ہونے والے مریض سے منسلک تھا، جو کووڈ 19، رائنو وائرس اور ایڈینو وائرس سے بھی زیادہ ہے۔ ہانگ کانگ میں بھی کیس رپورٹ ہوئے ہیں، لیکن وہاں ہیومن میٹا نیومو وائرس کے کیسوں کی شرح چین کے مقابلے میں اتنی زیادہ نہیں بڑھی۔ اسی طرح ملائیشیا میں بھی کیس رپورٹ ہوئے ہیں، جہاں سنہ 2023ء کے 225 کیسوں کے مقابلے میں سنہ 2024ء میں 327 کیس رپورٹ ہوئے ہیں۔ بھارت نے بھی 6 جنوری 2025ء کو بنگلور میں ہیومن میٹا نیومو وائرس (ایچ ایم پی وی) کے پہلے کیس کی تصدیق کی ہے۔ ایک 8 ماہ کے بچے اور 3 ماہ کی بچی میں سانس لینے کی علامات ظاہر ہونے کے بعد اس وائرس کی تشخیص ہوئی۔ قازقستان میں 30 کیس رپورٹ ہوئے، لیکن ایچ ایم پی وی کے کیسوں کی تعداد اب بھی رائنو وائرس، ایڈینو وائرس یا کورونا وائرس کے مقابلے میں کہیں کم ہے۔

چینی مرکز برائے ضبط و انسداد امراض کے نیشنل انسٹی ٹیوٹ فار کمیونیکیبل ڈیزیز کنٹرول اینڈ پریوینشن کے سربراہ کان بیاؤ نے بتایا کہ چین میں 14 سال یا اس سے کم عمر بچوں میں ہیومن میٹا نیومو وائرس کے کیسوں میں اضافہ دیکھنے میں آ رہا ہے۔ چینی صحت کے حکام نے کہا کہ یہ اضافہ عمومی موسمی رجحانات کے مطابق ہے، جبکہ تائیوان اور بھارت میں حکام نے خبردار کیا ہے کہ اس وائرس سے سب سے زیادہ خطرہ کم عمر بچوں، بوڑھے افراد اور کمزور مدافعتی نظام رکھنے والوں کو ہے۔

پاکستان کے قومی ادارۂ صحت (NIH) کے مطابق انسانی میٹا نیومو وائرس سنہ 2001ء سے پاکستان میں رپورٹ ہو رہا ہے، جبکہ 2015 میں پِمز میں اس وائرس کے 21 کیس رپورٹ کیے گئے تھے۔ پاکستانی حکومت چین میں وائرس کے تیزی سے پھیلاؤ پر گہری نظر رکھے ہوئے ہے اور صورت حال کا جائزہ لینے اور ضروری اقدامات کے لیے نیشنل کمانڈ اینڈ آپریشن سینٹر (NCOC) کا اجلاس طلب کیا گیا ہے۔

 مرض 

 آثار اور علامات 
ایچ ایم پی وی کی علامات اکثر عام نزلہ زکام سے ملتی جلتی ہوتی ہیں، جن میں کھانسی، بخار، ناک بہنا یا بند ہونا، گلے کی سوزش، خَرخَرانا، سانس لینے میں دشواری اور خارش شامل ہیں۔
 منتقلی 
ابھی تک کوئی حتمی مطالعہ یہ ثابت نہیں کر سکا کہ یہ وائرس کس طریقے سے منتقل ہوتا ہے، لیکن خیال کیا جاتا ہے کہ یہ آلودہ رطوبتوں کے ذریعے، قطرات، ایرو سول یا فومائٹ ویکٹر کے ذریعے منتقل ہو سکتا ہے۔
 سبب 
ہیومن میٹا نیومو وائرس (HMPV) ایک وائرس ہے جو نیو ویریڈی (Pneumovirinae) کے ذیلی خاندان سے تعلق رکھتا ہے اور اس کی جنس میٹا نیومو وائرس (Metapneumovirus) ہے۔ یہ وائرس غلاف دار (enveloped) اور بے خُرْدہ (nonfragmented) ہوتا ہے اور اس کا جینیاتی مواد سنگل اسٹرینڈ آر این اے پر مشتمل ہوتا ہے، جو منفی سمت (negative-sense single-stranded RNA virus) رکھتا ہے۔ کچھ تحقیقات میں یہ نشان دہی کی گئی ہے کہ ایچ ایم پی وی کا جینیاتی تنوع (genetic diversity) بیماری کی شدت اور اس کے پھیلاؤ کے طریقہ کار پر اثر ڈال سکتا ہے۔ لیکن دوسری تحقیقات میں یہ تعلق نہیں پایا گیا کہ جینیاتی تنوع بیماری کی شدت یا طبی علامات کو متاثر کرتا ہے۔اس 

 تشخیص 
ایچ ایم پی وی کا پتہ لگانے کے لیے RT-PCR سب سے عام طریقہ ہے۔
 تحفظ 
موڈرنا نے میٹا نیومو وائرس کے خلاف ایک modRNA ویکسین کے لیے کلینیکل ٹرائل کیا ہے۔ اکتوبر 2019ء تک امیدوار ویکسین پہلے مرحلے سے گذر چکی تھی۔ مارچ 2024ء تک ایچ ایم پی وی کے علاج کے لیے کوئی مؤثر اینٹی وائرل دوا لائسنس یافتہ نہیں ہوئی۔

 حوالہ جات 

زمرہ:چین میں امراض کی پھوٹ
زمرہ:اکیسویں صدی میں وبائی امراض
زمرہ:ایشیا میں 2024ء
زمرہ:ایشیا میں 2025ء
زمرہ:فروری 2025ء کی سرگرمیاں
زمرہ:جنوری 2025ء کی سرگرمیاں